مكناس

**مكناس** (تمازيغت: **ⴰⵎⴽⵏⴰⵙ**) مدينة ف شمال د لمغريب، وخامس أكتر مدينة ف لمملكة من ناحية سكان. مكناس كانت لعاصيمة ديال لمغريب ف عهد سلطان مولاي سماعيل (1672–1727)، قبل ما ترجع مراكش عاصمة من جديد. عدد سكان مدينة مكناس 632.079 والمدينة جاية ف جهة فاس مكناس. السمية ديال المدينة جات من سمية قبيلة مكناسة (بتمازيغت ⵉⵎⴽⵏⴰⵙⵏ). لمدينة القديمة ديال مكناس عطاتها ليونيسكو صفة ترات عالمي ف 1996.

## أصل د سمية
تصغير|يسار|300px|لمدينة د مكناس
سمية ديال مدينة مكناس جاية من سمية ديال لقبيلة لأمازيغية د مكناسة. ناس ديال هاد لقبيلة كيتسماو "إمكناسن" ف لجمع و "أمكناس" ف لمفرد. "أمكناس" ب تمازيغت كتعني لعسكري ولا لمقاتل. و زيدون، المناضلين الشلوح كيسميوها كتر "أمكناس". قبيلة مكناسة شاركو ف 711 مع طارق بن زياد ف فتح الأندلس، و سكنو ف شمال د قرطبة. و جوايه القرن حضاش، أسسو السلالة ديال بني لأفطس ف بطليوس (باداخوس). البعض منهوم شارك ف تورة لي نوضها ميسارة (739 ل 742) و دخلو للمدهب د الخوارج. أسسو إمارة سيجيلماسة لي جات ف لحدود شمالية د صحرا. و باش يقدو على لهجمات د لفاطميين، تحالفو مع لخلافة د قرطبة. ولكن فاش شاف ديالهم لمعتز تحالف مع الفاطميين، جاو مغراوة لي كانو متحالفين معا لأمويين د قرطبة، و جراو على مكناسة من سيجيلماسة. بعد ما تحاربو مع بزاف ديال لقبايل لخرى، منها الصالحيين، و من بعد لمرابطين، مكناسة ضعافو و ف القرن 11 مشاو ستاقرو ف مكناس.

## تاريخ
تصغير|يسار|300px|باب لمنصور ف 1931.
قبيلة مكناسة ناضو ضد لحاكم ديال قيروان ف تونس، وجاو ستاقرو حدا واد ويسلان. ف لقرن 11 جاو لمرابطين و دارو ف لمنطقة فين مستاقرين مكناسة قشلة. فاش جاو لموحدين، ريبو داكشي، حيت تاهمو مكناسة بلي كيعاكسوهم، وباش يبنيو مدينة كبر ؤ حسن، فيها جوامع (ومنها جامع لكبير لي تبنى ما بين 1199 و 1213) وسوار عالية. فاش ستولاو عليها لمرينيين، بناو فيها مدراسات (ومنهم لمدراسة لبوعنانية لي بدا لبني ديالها مع لحوكم ديال بو لحسن ف 1331 و ما تسالا على 20 عام من بعد)، قصبات و جوامع ف لبدو د لقرن 14. فاش خداو لوطاسيين لحوكم، مدينة مكناس تمعشات بزاف. أهم ماليك علوي هو مولاي سماعيل لي حكم لبلاد خمسة وخمسين عام (1672 ل 1727). عاود نضم لمغريب وهدنو، بعدما لعسكر ديالو ربحو ݣاع لقبايل لي كان مدابزة معاه، و غلبو لعتمانيين والنصارى. وهاكدا لمخزن تحكم ف لبلاد كاملة. مولاي سماعيل خلا بزاف ديال لمآتر، كبر مدينة مكناس وردها عاصمة ديالو. دار الشان ل لمدينة ب لفلوس لي كانو كايدخلو من لبيع ديال لبحارة نصارى لي كانو من بعدما كيقبطو عليهم، كيحبسوهم ف حبس كبير تحت لأرض ف مكناس: حبس قارا. هاد لحبس مزال كاين ويقدر بنادم يزورو حتى اليوم. مولاي سماعيل بنى بزاف د المنشآت، جرادي، بيبان كبيرة، سوار طولها فات ربعين كيلومتر وشلا من جامع بصوامع زوينة. هدشي علاش مكناس كيسميوها مرة مرة "مدينة الميات صمعة". ف يامات ستيعمار د لمغريب (1912 ل 1956)، كانت مكناس كتسمى "ڤيرساي د لمغريب"، ولا "باريز صغيرة" حيت الفرانساويين كانت كتعجبهوم و كتجيهوم أجمل مدينة ملكية ف لمغريب. واحد الوقيتة كانت ݣاع إقامة ديال لماريشال ليوطي و كان دار فيها لكارتيي جينيرال ديالو.

## جغرافيا
أوّل إحصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 177.128 لي ساكنين ف مكناس، سوا مغاربا ؤلا أجانب.

## لجماعة لحضرية
لجماعة لحضرية د مكناس تابعة ل عمالة مكناس، جهة فاس مكناس، ساكنين فيها 517376 واحد، على حسب لإحصاء لعام 2014.

### تعليم
* نسبة لأمية (نّاس لّي ما كايعرفوش يقراو ولا يكتبو) : 19,9%
* نسبة سّكان لّي قاريين فوق الليسي (ليسي و جامعة): 26,1%
### قتيصاد
* نسبة نّاس نّشيطين (لّي يقدرو يخدمو): 47,1%
* نسبة لبطالة (نّاس لّي ما خدامينش و تايقلبو على خدمة): 21%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 18,3%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):48,7%

## مصادر


تصنيف:جهة فاس مكناس
تصنيف:مدون د لمغريب
تصنيف:عاصيمة قديمة د لمغريب
تصنيف:مقالات فيها مصدر و 3000 بايت
تصنيف:مواقع ديال الترات لعالمي ف لمغريب